PSL-TTA เสี่ยงรูดหนัก?! หลัง “ธนาคารกลางนอร์เวย์” ถอดชื่อออกจากพอร์ตกองทุนรัฐฯ
จับตา PSL-TTA เสี่ยงรูดหนัก?! หลัง “ธนาคารกลางนอร์เวย์” ถอดชื่อออกจากพอร์ตกองทุนรัฐบาล
17 ม.ค. 2561

ผู้สื่อข่าวรายงานว่า ธนาคารกลางนอร์เวย์ (Norges Bank) ระบุในเว็บไซต์ว่า Norges Bank ได้ตัดสินใจถอดบริษัท 9 แห่งออกจากพอร์ตการลงทุนของ Government Pension Fund Global (GPFG) ซึ่งเป็นกองทุนบำนาญของรัฐบาลนอร์เวย์
โดยข้อมูลในเว็บไซต์มีใจความว่า บริษัท พรีเชียส ชิพปิ้ง จำกัด (มหาชน) หรือ PSL, บริษัท โทรีเซนไทย เอเยนต์ซีส์ จำกัด (มหาชน) หรือ TTA, บริษัท Evergreen Marine Corp (Taiwan) Ltd และบริษัท Korea Line Corp ถูกถอดออกจากพอร์ทการลงทุนของ GPFG โดยอิงจากการประเมินความเสี่ยงต่อการสร้างความเสียหายต่อสิ่งแวดล้อมอย่างรุนแรง และการละเมิดสิทธิมนุษยชนอย่างเป็นระบบ
ขณะที่บริษัท Pan Ocean Co. Ltd กำลังถูกจับตามองภายใต้เกณฑ์เดียวกัน ส่วนบริษัท Atal SA ถูกถอดออก เนื่องจากมีความเสี่ยงที่ยอมรับไม่ได้ในการละเมิดสิทธิมนุษยชนอย่างรุนแรง
โดยคณะกรรมการบริหารของ Norges Bank ได้ตัดสินใจถอดบริษัท AECOM, BAE Systems, Fluor Corp และ Huntington Ingalls Industries Inc ออกจากพอร์ตการลงทุน เนื่องจากมีส่วนเกี่ยวข้องกับการผลิตอาวุธนิวเคลียร์ นอกจากนี้ Norges Bank ยังคงสถานะการถอดบริษัท Honeywell International Inc จากพอร์ทการลงทุน ภายใต้เกณฑ์เดียวกัน
ทั้งนี้ GPFG เป็นกองทุนบริหารความมั่งคั่งของรัฐบาลนอร์เวย์ที่มีนโยบายลงทุนในหุ้นทั่วโลก โดยมีเม็ดเงินภายใต้การบริหารจัดการมากถึง 1.07 ล้านล้านดอลลาร์
จากกรณีดังกล่าวส่งผลให้เป็นที่น่าจับตาว่าการที่ บริษัท พรีเชียส ชิพปิ้ง จำกัด (มหาชน) หรือ PSL, บริษัท โทรีเซนไทย เอเยนต์ซีส์ จำกัด (มหาชน) หรือ TTA ซึ่งจดทะเบียนในตลาดหลักทรัพย์แห่งประเทศไทย (ตลท.) ถูกถอดออกจากพอร์ทการลงทุนของ GPFG อาจเป็นปัจจัยกดดันให้นักลงทุนขายหุ้นออกมา จนทำให้ราคาหุ้น PSL และ TTA ปรับตัวลงแรงในวันนี้หรือไม่
เนื่องจากมีประเด็นของการถูกประเมินว่าทั้ง 2 บริษัทจดทะเบียนของไทยมีความเสี่ยงต่อการสร้างความเสียหายต่อสิ่งแวดล้อมอย่างรุนแรง และการละเมิดสิทธิมนุษยชน 
อย่างไรก็ตามหากมีความคืบหน้าในประเด็นดังกล่าว หรือมีการชี้แจงของทั้ง 2 บริษัทจดทะเบียน “ข่าวหุ้นธุรกิจออนไลน์” จะรายงานให้ทราบในครั้งต่อไป
อนึ่ง PSL และ TTA เป็นผู้ดำเนินธุรกิจเดินเรือ สำหรับขนส่งสินค้าเทกอง